魏了翁
阁学袁侍郎以朝鲤豢龙两图见寄索和·豢龙
乾坤包万有，纳纳百囊罟。
人位乎两间，利与害为御。
一气贯四时，五风偕十雨。
神龙以为畜，扰御不予侮。
河有背负图，庭无漦流女。
义理之不明，人情自疑沮。
范围吾职分，往往吾违拒。
同室操戈鋋，一身隔肺俯。
帝王豢龙意，弃置那复取。
四灵非不灵，有不得其所。
生息之相吹，古今镇如许。
古人体天意，万物我其主。
虫莫知於龙，拊循如士伍。
今何故无人，亦足验胸府。
声和凤来仪，心平辔如组，
矧伊人中瑞，治乱係嘿语。
欲入而闭门，谁出不由户。
兹事阙人心，作诗附农圃。